《岭云》
宋代·洪炎

吾居半山上，绕屋犹峻岭。举头即见之，坐卧作墙屏。

忽复不可求，澒洞云万顷。初疑岸谷变，身不践人境。

俄顷如故常，突兀在屋顶。隐现须臾间，变态莫记省。

烟霞成痼疾，终日常炯炯。早阅金丹诀，未办卜灶井。

世乱一丘壑，斯志或可逞。鸣猿落空岩，翥鹤飏晴影。

石泉漱芳润，草木皆秀整。洞天有归路，未往心已领。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。